KIRJALLINEN KYSYMYS E-0804/03 esittäjä(t): Giovanni Pittella (PSE) komissiolle. Alueellisesti integroidut ohjelmat Calabriassa.



Virallinen lehti nro 011 E , 15/01/2004 s. 0121 - 0121



KIRJALLINEN KYSYMYS E-0804/03 esittäjä(t): Giovanni Pittella (PSE) komissiolle (17. maaliskuuta 2003) Aihe: Alueellisesti integroidut ohjelmat Calabriassa Monien muiden Etelä-Italian alueiden tavoin Calabria on ottanut käyttöön ohjelmakaudella 20002006 alueellisia ohjelmia koskevan välineen (alueellisesti integroidut ohjelmat). Calabrian alue on myöntänyt kyseiselle välineelle määrärahoja ohjelma-asiakirjojen täydennyksistä. Se on laatinut täytäntöönpanoa koskevat suuntaviivat huomattavan paljon myöhässä. Kyseisissä täytäntöönpanoa koskevissa suuntaviivoissa Calabrian alue on muuttanut ohjelma-asiakirjojen täydennyksiä koskevia arvioita ja aiheuttanut siten suurta ylimääräistä vaivaa alueellisesti integroiduista ohjelmista vastaaville virkamiehille. Tämän vuoksi alueellisesti integroituihin ohjelmiin kohdistuneet suuret odotukset ovat jääneet täyttymättä, ja ohjelmien varat ovat vaarassa tulla automaattisesti puretuiksi. Mitä aloitteita komissio aikoo tehdä edellä mainitun tilanteen selvittämiseksi ja mahdollisen varojen menettämisen ja Calabriaa koskevien, alueellisesti integroitujen ohjelmien romuttumisen estämiseksi? Michel Barnier'n komission puolesta antama vastaus (22. huhtikuuta 2003) Komissio seuraa voimassa olevan lainsäädännön mukaisesti jatkuvasti tukitoimien edistymistä. Se muistuttaa lisäksi jäsenvaltioita säännöllisesti tukitoimien sopivan toteutustahdin tärkeydestä sekä taloudellisista seuraamuksista, jotka aiheutuvat, jollei tätä tahtia noudateta. Kuten komissio ilmoitti jo parlamentin jäsenen esittämään kysymykseen E-3891/02 antamassaan vastauksessa(1), se päätti yhteistyössä kansallisten viranomaisten kanssa toteuttaa Calabrian alueellista toimenpideohjelmaa koskevan erityisen valvonta- ja seurantatoiminnon tunnistaakseen kyseisten toimenpiteiden toteuttamiseen liittyvät ongelmat. Mainitun toiminnon avulla on pystytty tunnistamaan toimien edistymisen esteet ja tarkastelemaan asianmukaisimpia ratkaisuja ohjelman toimenpiteiden toteuttamiseen liittyvien toimintamenettelyjen uudelleen käynnistämiseksi. Alueellisesti integroitujen hankkeiden osalta komissio on nostanut esille seuraavat kaksi pääasiallista syytä viivästyksille: kyseisten toimien täytäntöönpanoa koskevan uuden ja innovatiivisen prosessin hallinta sekä alueella sovellettavien menettelyjen monimutkaisuus. Jotta Calabrian alueelle myönnettäisiin prosessin hallinnossa konkreettista tukea, Italian tavoite 1 -alueita koskevan yhteisön tukikehyksen seurantakomitea päätti 11. maaliskuuta 2003 järjestää integroitujen hankkeiden yhteistyökumppanien välisiä tapaamisia sekä lujittaa tiedotustoimia ja teknistä apua alueellisesti integroitujen hankkeiden toteuttamiseksi. Menettelyjen yksinkertaistamiseksi ohjelman hallintoviranomainen vahvisti uusia suuntaviivoja, jotka sisältävät alueellisten integroitujen ohjelmien luettelon ja kartoituksen ja joissa määritellään käytettävissä olevat rahoitusvarat, varojen alueellinen jakautuminen, hallintoelinten kokoonpano, aineelliset ja aineettomat infrastruktuurit, integroituun alueelliseen ohjelmatyöhön suunnattava tuki sekä menettelyt Euroopan sosiaalirahaston varojen saamiseksi. (1) EUVL C 161 E, 10.7.2003, s. 162.